טירת יהודה בית הכנסת המרכזי

שמחת תורה תש"פ

לנשות הקהילה היקרות

מזה שנים אני מתלבט ומתחבט בשאלה כיצד גם נשים תוכלנה להיות שותפות בשמחה ובריקודים של שמחת תורה ויחד עם זאת לשמור על המסגרות הנהוגות בקהילות ישראל מקדמת דנא. ברור לכולנו ששמחת תורה שלימה תהיה כאשר זו תהיה שמחה גם של הנשים ולא רק של הגברים.

עזרת הנשים בכל בתי הכנסת מלאה בנשים ובבנותיהן וניכרת קרבה ואהבה גדולה ואמיתית לתורה ולתפילה.

עניין שבשגרה הוא שנשים רבות לוקחות חלק פעיל בשעורי תורה, בימות השבוע ובשבתות, חלקן אף נוטלות חלק בהעברת שעור.

בנוסף, בכל שעור תורה שמתקיים במושב והבעל מגיע אליו, שכר לימוד התורה הוא לא רק שלו. שכר לימוד התורה מתחלק חצי חצי עם רעייתו שבאותו זמן ממשיכה את כל סידורי הבית השוטפים והטיפול בילדים לאחר יום עבודה ארוך ולעיתים גם מפרך. זו זכות עצומה לרעיה שמעודדת את בעלה לשמוע דברי תורה. אשר על כן בוודאי מגיע לה גם כן לשמוח בשמחת התורה.

בהתייעצות עם מספר נשות הקהילה, הוחלט שהשנה נפנה מקום בבית הכנסת המרכזי כדי שתהיה רחבת ריקודים סביב התורה במקביל לריקודי הגברים.

המקום יהיה בחלק הדרומי מזרחי של בית הכנסת היכן שנמצאת עזרת נשים. כל החלק הקידמי והדרומי של בית הכנסת יוגדר ע"י מחיצות כמקום ריקוד לנשים, המעבר מרחבת ריקוד הגברים לארון הקודש יהיה רק דרך המעבר הצפוני.

כך יהיה יותר קשר עם שמחת הגברים ולמעשה זו תהיה שמחה משפחתית וקהילתית כאחד.

כדי שירגישו קשר ישיר עם שמחת התורה, ספר תורה יונח על השולחן וסביבו ירקדו הנשים. בגמר הריקודים אקח את ספר התורה אעבור בין הנשים כדי שיוכלו לנשק את ספר התורה. לאחר מכן תתקיים באותו המתחם קריאה בתורה ע"י בעל קורא וקריאה זו תוקדש לנשים.

אני מקווה שיוזמה ברוכה זו תיתן מענה לנשות הקהילה שיחושו חלק משמחת התורה בבית הכנסת.

בברכת חג שמח

ישעיהו דויטש